Michael Aastrup Jensen (V), 2008-04-24:
Jeg vil gerne på Venstres vegne takke udenrigsministeren for en rigtig god og grundig skriftlig redegørelse, der har givet Folketinget et godt overblik over de aktuelle sager, der for tiden finder sted i Europarådet.
Ministeren har med redegørelsen for alvor understreget, hvor vigtig en rolle samarbejdet landene imellem i Rådet er.
Kerneområderne menneskerettigheder, demokrati og retssikkerhed er vitale og kommer ikke af sig selv, hvilket vi i de senere år desværre har måttet sande, også i udpræget nærhed af Europa.
Vi må konstatere, at debatten sidste år om, hvorvidt Europarådet er berettiget til at eksistere, ikke længere er aktuel.
Europarådets spiller til stadighed en større rolle i at varetage de europæiske kerneværdier: demokrati, retssamfund og rettigheder.
Dette betyder også, at Rådet fremstår som en central del i det samarbejde, der skal sikre stabilitet i Europa.
Intereuropæisk kulturmøde er noget, vi naturligvis skal værne om for at sikre et Europa, der bevæger sig i den retning, hvad angår menneskerettigheder, demokrati og retstilstand.
Det er en fundamental del af det europæiske samarbejde, at vi formår at sprede tanker om frihed, rettighed og demokrati.
Rådet har igennem sit virke desværre måtte erkende, at dette arbejde er nødvendigt, da man ikke skal langt ud over de europæiske grænser for at konstatere, at fundamentale frihedsrettigheder ikke respekteres.
Rådet har bl.a. beskæftiget sig meget med Rusland, der endnu ikke har ratificeret protokol 14 til Den Europæiske Menneskerettighedskommission.
Dette er naturligvis yderst problematisk, eftersom Rusland som en stormagt og ikke mindst medlem af Europarådet bør gå forrest i kampen for individuelle rettigheder.
Derfor har Rådet presset russerne, hvilket har ført til, at den russiske delegationsformand over for Rådet har tilkendegivet, at Rusland fremover vil arbejde aktivt for en ratificering.
Denne tendens understøttes af en nyvalgt Duma, der har besluttet sig for at se på den europæiske udvikling med nye øjne.
Det er imidlertid stadig vigtigt, at vi presser på for at sikre en fortsat stabil udvikling i Rusland til glæde for et samlet Europa.
Vi kan håbe, at de tider, hvor russerne agerede arrogant i forhold til Europarådets arbejde, vil være ovre, og at man vil indgå i et positivt og ikke mindst konstruktivt samarbejde.
Ratificeringen af protokollen vil jo effektivisere arbejdsgangene ved Menneskerettighedsdomstolen med 25 pct., hvilket naturligvis vil tage toppen af presset på Domstolen.
Ikke desto mindre må vi erkende, at presset på Domstolen, der i disse år stiger mere end ventet, er af et sådant omfang, at yderligere tiltag er nødvendige.
Således støtter vi op om at tilføre Domstolen yderligere midler, også selv om det vil betyde en stigning i realvæksten i bidrag.
Vi finder imidlertid Domstolens arbejde så vigtigt for et demokratisk Europa, at vi må bære denne økonomiske byrde.
I Venstre bifalder vi, at Europarådet med dets position som foregangsinstitution for demokrati og retssamfund udgør et forum for både EU-medlemmer og ikke-EU-medlemmer.
Hermed kan disse mødes og ved hjælp af gensidig påvirkning skabe en konstruktiv dialog, der er til fælles bedste.
Europarådet udgør derudover en platform for lande, der ønsker optagelse i EU, hvilket vi senest så med indlemmelsen af Bulgarien og Rumænien i EU.
Europarådet er dermed også en platform i sikringen af europæiske værdier, hvilket vi skal udnytte aktivt for at sikre disse værdier mod truslen udefra.
Europarådet kritiserer medlemsstaterne, når disse ikke lever op til de forpligtelser, de har indgået.
Nogle vil måske anse en decideret vagthund for overflødig i vores del af verden.
Ikke desto mindre finder Venstre, at det er nødvendigt med et kritisk og uvildigt syn på medlemsstaterne, idet vi hermed til stadighed er opmærksomme på de rettigheder, vi til tider tager for givet.
Især finder vi initiativerne vedrørende interkulturel dialog og demokratiprocesser interessante, og vi må tilkendegive, at dialogen om fremtidens demokrati virker rigtig spændende.
Grundprincipperne for Europas succes markedsfører vi i verden omkring os gennem Europarådet, og alt i alt er Europarådet som model noget, vi kan tilslutte os - også i fremtiden.